Hy kon nie glo wat uit Gé se mond kom, sê André | Netwerk24
Deur Terésa Coetzee 01 November 2019 05:38
Die sanger André Schwartz was maar 13 of 14 jaar oud toe hy Gé Korsten vir die eerste keer in lewende lywe hoor sing het.
Tot vandag toe onthou hy watter indruk hierdie formidabele sanger op hom gemaak het en min het hy geweet dat hy nou, 20 jaar ná Korsten se dood, in 'n spesiale huldeblyk-konsert saam met ander bekende sangers soos Arina de Witt en Jannie Moolman vir Gé sou sing.
Jannie Moolman en André Schwartz tree albei Sondag in Gé sing: Hoor my lied in die Sun Arena op.
"Ek was in st. 6 en is genooi om in die TV-program Kraaines te sing.
"Gé was ook daar en as jong seun was ek weggeblaas en ek kon eenvoudig nie die klank glo wat uit die sanger se mond gekom het nie.
"Hy het die liedjie 'Seeman' gesing en ek was in vervoering," sê Schwartz.
Later jare, toe Schwartz een van die platemaatskappy Decibel se sangers was, het hy weer 'n paar keer saam met Gé gewerk.
"Gé het 'n wonderlike aura gehad en alles omtrent hom was groot en sterk," sê André.
"Hy was een van daardie mense wat as hy in 'n vertrek gestap het, almal dit geweet het. Hy was lewensgroot," sê André.
In die konsert Gé sing: Hoor my lied sing Schwartz onder meer die gewilde "Music of the Night" deur Andrew Lloyd Webber.
"Ek sing hierdie lied omdat ek regtig so graag wou hê dat Gé dit moes hoor, want sy mening het vir my baie saak gemaak. Ons het 'n wêreldklas-sanger verloor die dag toe Gé Korsten dood is," sê Schwartz.